《送玲首座住定水》
宋代·释咸杰

一棒一条痕，一掴一掌血。
不是向上机关，亦非单传妙诀。
佛祖见之攒眉，魔外闻之胆折。
建立此纲宗，当阳贵直截。
玲侍吾十年，气宇迪超绝。
信手斫方圆，初不泥唇舌。
青天霹雳轰，风云会时节。
行看定水起波涛，始信来源出处高。

作者简介：释咸杰（一一一八～一一八六），号密庵，俗姓郑，福州福清（今属福建）人。出家后遍参知识。初谒应庵，蒙印可。后分座说法于吴门万寿、四明天童。孝宗乾道三年（一一六七），出世衢州乌巨山乾明禅院，次迁大中祥符寺、蒋山太平兴国寺、常州褒忠显报华藏寺。淳熙四年（一一七七），诏住径山兴圣万寿寺，召对选德殿。七年，迁灵隐寺。十一年，归老于明州天童景德寺。十三年卒，年九十九。为南岳下十七世，天童昙华禅师法嗣。有《密庵咸杰禅师语录》二卷，收入《续藏经》。